《祝英台近 九秋望日访卞玉京墓，同人分咏得影字，墓在慧山祁陀寺锦树林》
清代·杨抡

碧云窝，黄叶径。古寺一声磬。秋满空山，愁绪暗相引。

可堪蔓草满迷，香魂何处，添多少、雨昏花暝。

万千恨，只恨地老天荒，惊鸿杳无影。玉已成烟，春梦几曾醒。

试看半壁斜阳，霜林似锦，怕凤子、归来难认。

作者简介：杨抡，字方叔，号莲趺，金匮人。乾隆四十三年进士。官至浙江天台县知县，有《春草轩》词。